**Mika Pauli Häkkinen** (s. 28. syyskuuta 1968 Helsingin maalaiskunta, nykyinen Vantaan kaupunki) on suomalainen kilpa-autoilija, yksi Suomen kaikkien aikojen menestyneimpiä Formula 1 -kuljettajia ja lajin kaksinkertainen maailmanmestari. Häkkinen kilpaili myös DTM-vakioautosarjassa 2005–2007.

Häkkisestä käytettiin F1-uransa aikana usein lempinimeä "The Flying Finn" eli "Lentävä suomalainen". Michael Schumacher, yksi kaikkien aikojen menestyneimmistä Formula 1 -kuljettajista, on kertonut kunnioittavansa Häkkistä kaikista vastustajistaan eniten. The Times -sanomalehdessä äänestettiin kaikkien aikojen Formula 1 -kuljettaja vuonna 2009, ja Häkkinen oli listan kymmenes. Muita suomalaisia olivat muun muassa Kimi Räikkönen sijalla 13 ja Keke Rosberg sijalla 23.

Joulukuussa 2017 Häkkinen nostettiin yhdessä muiden Formula 1:n maailmanmestareiden kanssa FIA:n uuteen Autourheilun kunniagalleriaan (Motorsport Hall of Fame)

Uran alku
---------

Nuorena Häkkinen ajoi kartingia, jossa hän voitti peräti viisi kertaa Suomen mestaruuden. Häkkinen kilpaili kartingissa vuosina 1974–1986. Mikroautojen jälkeen hän siirtyi kaudeksi 1987 Formula Ford -sarjaan. Formula Fordissa hän onnistui voittamaan Suomen, Ruotsin ja Pohjoismaiden mestaruuden. Jotta ura pysyisi nousussa, Häkkinen lähti Britanniaan kilpailemaan Formula Vauxhall Lotus -sarjassa (Britannian ulkopuolella Formula Opel Lotus), jossa kilpailu kovenisi. Samalla kaudella hän sai tuekseen tupakkavalmistaja Marlboron.

Kopio Häkkisen Macaon GP:ssä vuonna 1990 käyttämästä autosta.
Vuonna 1988 Häkkinen kilpaili Britannian ja Euroopan sarjan voitoista. Autonaan hänellä oli Dragon Motorsport Marlboro. Hän voitti Euroopan sarjan mestaruuden, mutta Britannian sarjassa hän jäi loppupisteissä toiseksi silloisen tallitoveri Allan McNishin voittaessa.

Seuraava askel uralla oli siirtyminen F3-luokkaan, jossa hän ajoi kaksi seuraavaa kautta 1989 ja 1990.

### F3-ura

Kaudella 1989 Häkkisen tallina vuonna 1988 ollut Dragon Motorsport siirtyi F3-luokkaan Vauxhall Lotus -sarjasta. Häkkinen pysyi tiimissä. Kuitenkaan tiimin luokanvaihdos ei sujunut toivotulla tavalla. Kalusto ei ollut kilpailukykyinen ja Häkkinen sijoittui mestaruuskamppailussa vasta sijaluvulle 12. Häkkisen vaihdettua tallia loppukaudella alkoi vauhti löytyä ja tulokset parantua.

Autourheilua seuraavien tietoisuuteen Häkkinen nousi vuonna 1990 hallitessaan Mika Salon kanssa Englannin F3-sarjaa ylivoimaisesti ajaen Dick Bennettsin johtamassa West Surrey Racing -tiimissä. Puhuttiin jopa MikaMika-sarjasta. Kyseisenä vuonna Häkkinen vei lopulta sarjan mestaruuden niukasti Mika Salon jäädessä pisteissä toiseksi.

Häkkisen manageri Keijo "Keke" Rosberg osasi kokemuksesta sanoa, että nouseminen F3000-luokkaan on kallis ja epävarma ratkaisu. Niinpä heti kun hänelle tarjoutui mahdollisuus ostaa Häkkiselle paikka Lotus-tallista, hän tarttui siihen. Kyseisen tarjouksen teki Lotuksen tallipäällikkö Peter Collins joulukuussa 1990.

Formula 1 -ura
--------------

Häkkisen Formula 1 -ura alkoi vuonna 1991, jolloin hän pääsi kilpailemaan Lotuksella. Tosin ensimmäistä kertaa, kun Häkkinen kokeili F1-autoa, oli autona Benetton.

### Lotus-vuodet 1991–1992

Häkkisen ensimmäinen F1-auto, Lotus 102B, näyttelyssä vuonna 2007.
Häkkisen esitykset F3-sarjassa vakuuttivat Lotus-tallin tallipäällikön, Peter Collinsin, joka otti Häkkisen talliinsa kaudelle 1991, ja Häkkinen teki tuohon aikaan epätavallisen loikan F3:sta suoraan F1:een. Hän onnistui debyyttikaudellaan kilpailukyvyttömällä autolla hyvin, parhaina suorituksina ensimmäisten aika-ajojen 13. sija ja ensimmäiset MM-pisteet San Marinon GP:stä viidennellä sijallaan.

Mika Häkkinen ensimmäisessä F1-kisassaan Yhdysvaltain GP:ssä kaudella 1991.
Kaudella 1992 Häkkinen teki varsinaisen läpimurtonsa: Lotus sai tehtyä autostaan huomattavasti kilpailukykyisemmän, ja Häkkinen ajoi pisteille kuudessa kilpailussa ja saavutti Ranskan ja Unkarin kilpailuissa neljännen sijan. Hän saavutti yhteensä 11 MM-pistettä ja MM-sarjan kahdeksannen sijan, mikä vakuutti myös huipputallit mukaan lukien tuon ajan ykköstallin, Williamsin. Sopimus Williamsin kanssa kuitenkin kariutui, kun talli jätti ilmoittautumatta ajoissa kauden 1993 MM-sarjaan, jolloin sen oli sarjaan päästäkseen saatava muiden tallien yksimielinen tuki: Lotus-tallin tallipäällikkö Collins halusi pitää Häkkisen tallissaan, ja sopimus jäi allekirjoittamatta.

### McLaren-vuodet 1993–2001

#### Testikuljettajana

Häkkinen löysi paikkansa kaudelle 1993 McLaren-tallissa, jossa hän kuitenkin jäi testikuljettajan rooliin, kun tallin ykköskuljettaja Ayrton Senna päätti empimisistään huolimatta ajaa tallin kilpakuljettajana. Häkkinen kuitenkin pääsi kilpakuljettajaksi, kun kaudella flopannut Michael Andretti luovutti paikkansa kauden kolmeen viimeiseen kilpailuun. Häkkinen sijoittui Estorilin aika-ajoissa tuolloin parhaana aika-ajajana pidetyn tallikaveri Sennan edelle. Itse kisassa Alesin ohitusyrityksessä lähtösuoran alussa McLaren valui ulos radalta ja sinkoutui radan yli varikkomuuriin, seurauksena romua ja kisan keskeytys. Seuraavassa kilpailussa, Japanin GP:ssä Suzukassa, hän pääsi ensimmäistä kertaa palkintokorokkeelle sijoittumalla kolmanneksi. Kauden päätöskisa Adelaidessa päättyi jarrujen tekniikkaongelman vuoksi keskeytykseen.

#### Nousu kilpakuljettajan rooliin

Häkkinen Silverstonessa 1994.
Sennan lähdettyä McLarenilta, tuli Häkkisestä tallin selvä ykköskuljettaja kahdeksi seuraavaksi kaudeksi. Kaudella 1994 Häkkinen suoriutui hienosti epäluotettavalla McLaren–Peugeotilla ajamalla kuudesti palkintokorokkeelle ja Belgian GP:ssä toiseksi. Hän sijoittui 26 pisteellään MM-sarjan neljänneksi. Häkkinen ajoi Japanin GP:tä lukuun ottamatta jokaisessa maaliin ajamassaan kilpailussa palkintokorokkeelle. Seuraavasta kaudesta 1995, Mercedes-Benzin ensimmäisestä McLarenin moottorinvalmistajana, tuli vaikea, ja Häkkisen huippuhetkiksi jäivät kakkossijat Italian ja Japanin GP:issä. Häkkisen kärsimätön voitonjano näkyi useissa kauden aikana sattuneissa ulosajoissa ja kolareissa.

#### Adelaiden onnettomuus

Kauden 1995 päättäneen Australian GP:n ensimmäisissä aika-ajoissa Adelaiden katuradalla Häkkinen ajoi rajusti ulos Brewery Bend -kaarteessa vasemman takarenkaan tyhjentymisen takia. Häkkisen auto päätyi noin 200 kilometrin tuntinopeudella rengasvalliin. Häkkisen pää paiskautui valtavalla voimalla auton ohjauspyörään ja poukkoili holtittomasti edestakaisin. Häkkinen sai vakavia niskavammoja sekä kallonmurtuman. Hän vajosi koomaan. Häkkinen kuitenkin selvisi onnettomuudesta ja toipui jo seuraavan kauden ensimmäiseen, Melbournessa ajettuun kilpailuun.

#### Kaudet 1996–1997

Häkkinen osoitti kilpailukykynsä vakavan onnettomuuden jälkeen ajamalla läpi kauden 1996 tuoretta tallikaveriaan, David Coulthardia, paremmin sijoittumalla loppukaudesta neljästi kolmanneksi, keräämällä 31 MM-pistettä ja MM-pisteiden viidennen sijan.

Kauden 1997 McLaren MP4/12. Häkkinen voitti uransa ensimmäisen voiton kauden 1997 päätöskilpailussa Euroopan GP:ssä.
Kaudella 1997 epäluotettava auto ja erityisesti moottoririkot vaivasivat Häkkistä: hän joutui keskeyttämään moottoririkon vuoksi johtopaikalta niin Britannian, Itävallan kuin Luxemburgin GP:nkin Nürburgringillä Saksassa, jossa hän myös ajoi uransa ensimmäisen paalupaikan. Häkkinen kuitenkin voitti ensimmäisen kilpailunsa kauden päättäneessä Euroopan GP:ssä Jerezissä, kun ensin tallikaveri Coulthard ja mestaruuteen kurvaileva Williamsin Jacques Villeneuve antoivat hänelle tietä. Kyseessä oli ensimmäinen suomalaiskuljettajan GP-voitto 12 vuoteen, edellisen voiton otti Keke Rosberg Australian GP:ssä 1985.

#### Kaksi mestaruutta

Kaudella 1998 Häkkinen kävi ensimmäisen mestaruustaistonsa Ferrari-tallin Michael Schumacheria vastaan. Kausi olikin näiden kuljettajien näytöstä: vain kahdesti kauden aikana voitto meni muulle kuljettajalle. Värikäs mestaruustaisto sai huipentumansa, kun kaksi GP:tä ennen kauden loppua kuljettajat olivat tasapisteissä. Mestaruustaisto kääntyi Häkkisen eduksi, kun hän voitti kaksintaistelun Schumacheria vastaan Luxemburgin GP:ssä, ja kauden päättävässä Japanin GP:ssä Schumacherin auto sammui ykkösruutuun. Viimeiseen ruutuun pudotetun Schumacherin kilpailu päättyi rengasrikkoon, Häkkinen voitti kilpailun ja ensimmäisen maailmanmestaruutensa. Häkkinen voitti kauden aikana kahdeksan GP:tä ja lähti yhdeksän kertaa paalupaikalta. Suomessa hänet valittiin vuoden urheilijaksi.

Kausi 1999 oli sen puoliväliin asti jälleen mestaruustaistoa Häkkisen ja Schumacherin välillä. Britannian GP:ssä tilanne kuitenkin muuttui, kun Schumacher loukkaantui ulosajossa, ja Ferrarin kakkoskuljettaja Eddie Irvine aloitti taistelunsa mestaruudesta Häkkisen kanssa. Vaikka Häkkinen hallitsi aika-ajoja suvereenisti starttaamalla paalulta 11:ssä kauden 17:stä osakilpailusta, tuli mestaruustaistosta tiukka Häkkisen keskeytettyä omaan ajovirheeseen molemmissa Italiassa ajetuissa osakilpailuissa, Imolassa ja Monzassa, ja tallin tehdessä virheitä – muun muassa Britannian GP:ssä – kun Häkkisen kilpailu jäi kesken renkaan irrottua. Kauden toiseksi viimeisen kilpailun, Malesian GP:n, jälkeen Häkkinen ehdittiin kuitenkin jo julistaa maailmanmestariksi, kun Ferrari-tallin kaksoisvoitto hylättiin sääntöjenvastaisen ilmanohjaimen vuoksi ja kolmanneksi sijoittunut Häkkinen nostettiin voittajaksi. Tulokset palautettiin kuitenkin ennalleen, joten Irvine johti MM-sarjaa ennen viimeistä kilpailua, ja Häkkiseltä vaadittiin mestaruuteen voitto kauden päättävästä Japanin GP:stä. Sen Häkkinen myös teki ja voitti uransa toisen mestaruuden.

Mika Häkkinen kauden 2000 Yhdysvaltain GP:ssä.
#### Mestaruuksien jälkeen

Kausi 2000 lähti Häkkiseltä vaihtelevasti käyntiin hänen keskeytettyä kauden kaksi ensimmäistä kilpailua Schumacherin hallitessa alkukautta. Schumacherin keskeytettyä kauden puolivälissä kolme kilpailua Häkkinen pääsi hänen kantaansa voittamalla kilpailun ja sijoittumalla kahdesti toiseksi ja siirtyi MM-pistejohtoon kahden seuraavan kilpailun loisteliaalla voitollaan. Vielä kolme kilpailua ennen kauden päätöstä Häkkinen johti kahdella pisteellä Schumacheria, mutta Yhdysvaltain GP:n moottoririkko oli takaisku hänen MM-haaveilleen, ja Schumacherin voitettua myös Japanin GP:n hän voitti maailmanmestaruuden. Häkkinen jäi MM-pisteissä toiseksi. Vuonna 2001 McLarenin tallipäällikkö Ron Dennis sanoi auton luotettavuusongelmien maksaneen Häkkiselle mestaruuden.

Häkkisen viimeinen kilpailukausi 2001 oli vaikea. McLarenin ongelmat tuntuivat kasautuvan Häkkisen päälle, josta osoituksena dramaattinen keskeytys ylivoimaisesta johtoasemasta kytkinrikkoon Espanjan GP:n viimeisellä kierroksella. Ferrarin tekninen etumatka etenkin automaattisessa lähtöjärjestelmässä antoi sille huomattavan edun kilpailijoihinsa, ja lehdistö aloitti spekulaatiot Häkkisen lopettamisesta. Häkkinen voitti kauden aikana kaksi kilpailua: Britannian GP:n ja kauden toiseksi viimeisenä ajetun Yhdysvaltain GP:n. Kauden loppupuolella Häkkinen ilmoitti siirtyvänsä vuoden sapattivapaalle F1:stä, ja hänen tuuraajakseen palkattiin toinen suomalainen Kimi Räikkönen. Häkkinen ei kuitenkaan koskaan palannut sapattivapaaltaan, vaikka hänen paluustaan kaudelle 2005 huhuttiin vahvasti.

### Uran jälkeen

Häkkinen palasi yli viiden vuoden tauon jälkeen 30. marraskuuta 2006 McLarenin F1-testeihin Espanjan Barcelonan kilparadalla ollen noin kolme sekuntia päivän kärkiaikoja hitaampi, joskin käyttäen samaa rengassettiä koko päivän ajan. Häkkinen myönsi, ettei testi välttämättä jäänyt hänen viimeiseksi esiintymisekseen F1-sarjassa. Testin takana oli Gerhard Berger, joka halusi antaa Häkkiselle mahdollisuuden koettaa nykyaikaista F1-autoa.

Syyskuussa 2009 ESPN-kanavalle antamassaan haastattelussa 41-vuotias Häkkinen kertoi ajavansa vielä tulevaisuudessa kilpaa eikä sulkenut pois paluuta F1-sarjaan.

Vuonna 2022 Häkkinen aloitti Viaplayn F1-lähetysten asiantuntijana.

Häkkisestä ilmestyi lokakuussa 2022 Readmen kustantama, Heikki Kullan kirjoittama kirja *Mika Häkkinen – Lentävä legenda*.

DTM-ura
-------

Mika Häkkinen (DTM, 2006)
Häkkinen ja Norbert Haug (vasemmalla) DTM:ssä 17. huhtikuussa 2005 Hockenheimissa.
Häkkinen ilmoitti marraskuussa 2004 tekevänsä paluun rata-autoilun pariin vuonna 2005 vakioautojen DTM-sarjassa.

Kaudella 2005 Häkkinen ajoi DTM-sarjassa, HWA-tallissa, jonka autona toimi AMG-Mercedes C-Class. Häkkinen sijoittui sarjan kokonaispisteissä viidenneksi. Kauden kohokohta oli kolmas kilpailu Span radalla, Häkkinen voitti sen paalupaikalta.

Kaudella 2006 Häkkinen jatkoi DTM-sarjassa, samassa tallissa. Hän sijoittui neljänneksi Hockenheimissä ja kolmanneksi Lausitzissa.

Kaudella 2007 Häkkinen voitti Lausitzringin osakilpailun toukokuussa 2007 sekä Mugellon osakilpailun saman vuoden heinäkuussa. Viimeksi mainitun Häkkinen voitti yllättäen lähtemällä ruudusta 15. Saman kauden Barcelonan osakilpailussa Häkkiselle langetettiin DTM-sarjan siihen asti suurin sakkorangaistus; 20 000 euroa kolaroinnista Martin Tomczykin kanssa. Kauden päätyttyä Häkkinen ilmoitti lopettavansa ajamisen ja siirtyvänsä Mercedes-Benzillä muihin tehtäviin.

Yksityiselämä
-------------

Mika Häkkinen vietti lapsuutensa Vantaan Martinlaaksossa, hänen lapsuudentalonsa sijaitsee osoitteessa Raiviosuonmäki 6. Kadun toisella puolella, Raiviosuonmäki 3:ssa, vietti samanaikaisesti lapsuuttaan toinen suomalainen formulakuljettaja Mika Salo. Häkkisen vanhemmat olivat Harri ja Aila Häkkinen, ja hänellä on sisko Nina. Harri Häkkinen kuoli 12. toukokuuta 2010 äkilliseen sydänkohtaukseen. Aila Häkkinen kuoli pitkällisen sairauden jälkeen kotonaan 74-vuotiaana syyskuussa 2019.

Häkkinen meni vuonna 1998 naimisiin Erja Honkasen kanssa. Heillä on kaksi lasta, Hugo (s. 2000) ja Aina (s. 2005). Helmikuussa 2008 ilmoitettiin, että Häkkiset eroavat.

Häkkinen on ollut joulukuusta 2016 lähtien naimisissa tšekkiläisen Marketa Remesovan kanssa; pari oli kihlautunut saman vuoden keväällä. He avioituivat siviilimenoin Monacossa, ja heidän avioliittonsa siunattiin vuoden 2017 alkupuolella Rovaniemellä. Heillä on kolme yhteistä lasta, vuonna 2010 syntynyt tytär ja vuonna 2014 syntyneet kaksoset, tyttö ja poika.

Häkkisen asunto Ranskassa paloi vuonna 2008, ja hän muutti Monacoon.

Muuta
-----

Mika Häkkinen sai vuonna 1999 Martinlaaksoon oman Mika Häkkisen aukion.

Vuonna 2006 Häkkinen sai suomenkielisen ääniroolin Pixarin animaatioelokuvasta *Autot*. Hän on tehnyt myös cameoroolin elokuvassa *Uuno Turhapuro – This Is My Life* (2004).

Häkkinen oli myös mukana 2009 alkuvuoden Tunturirallissa, Rovaniemellä.

Tilastoja
---------

### Formula 1 -tilastot


| Kausi | Talli | Sijoitus | Osakilpailut | Pisteet | Voitot | Palkintopallisijat | Paalupaikat | Nopeimmat kierrokset |
| --- | --- | --- | --- | --- | --- | --- | --- | --- |
| 1991 | Lotus–Judd | 17. | 15 | 2 | 0 | 0 | 0 | 0 |
| 1992 | Lotus–Ford | 8. | 15 | 11 | 0 | 0 | 0 | 0 |
| 1993 | McLaren–Ford | 16. | 3 | 4 | 0 | 1 | 0 | 0 |
| 1994 | McLaren–Peugeot | 4. | 15 | 26 | 0 | 6 | 0 | 0 |
| 1995 | McLaren–Mercedes | 7. | 15 | 17 | 0 | 2 | 0 | 0 |
| 1996 | McLaren–Mercedes | 5. | 16 | 31 | 0 | 4 | 0 | 0 |
| 1997 | McLaren–Mercedes | 5. | 17 | 27 | 1 | 3 | 1 | 1 |
| 1998 | McLaren–Mercedes | 1. | 16 | 100 | 8 | 11 | 9 | 6 |
| 1999 | McLaren–Mercedes | 1. | 16 | 76 | 5 | 10 | 11 | 6 |
| 2000 | McLaren–Mercedes | 2. | 17 | 89 | 4 | 11 | 5 | 9 |
| 2001 | McLaren–Mercedes | 5. | 17 | 37 | 2 | 3 | 0 | 3 |
| Yhteensä (11 kautta) | 162 | 420 | 20 | 51 | 26 | 25 |

### F1-tulokset kilpailuittain

**Lihavointi** tarkoittaa paalupaikkaa, *kursivointi* kilpailun nopeinta kierrosta. Muut selitteet löytyvät täältä.


| Kausi | Talli | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | Pisteet | Sijoitus |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1991 | Lotus | USA13 | BRA9 | SMR5 | MONKesk. | CANKesk. | MEX9 | FRADNQ | GBR12 | GERKesk. | HUN14 | BELKesk. | ITA14 | POR14 | ESPKesk. | JPNKesk. | AUS19 |  | 2 | 16. |
| 1992 | Lotus | RSA9 | MEX6 | BRA10 | ESPKesk. | SMRDNQ | MONKesk. | CANKesk. | FRA4 | GBR6 | GERKesk. | HUN4 | BEL6 | ITAKesk. | POR5 | JPNKesk. | AUS7 |  | 11 | 8. |
| 1993 | McLaren | RSA  | BRA  | EUR  | SMR  | ESP  | MON  | CAN  | FRA  | GBR  | GER  | HUN  | BEL  | ITA  | PORKesk. | JPN3 | AUSKesk. |  | 4 | 15. |
| 1994 | McLaren | BRAKesk. | PFCKesk. | SMR3 | MONKesk. | ESPKesk. | CANKesk. | FRAKesk. | GBR3 | GERKesk. | HUNEX | BEL2 | ITA3 | POR3 | EUR3 | JPN7 | AUS12† |  | 26 | 4. |
| 1995 | McLaren | BRA4 | ARGKesk. | SMR5 | ESPKesk. | MONKesk. | CANKesk. | FRA7 | GBRKesk. | GERKesk. | HUNKesk. | BELKesk. | ITA2 | PORKesk. | EUR8 | PFCLoukk. | JPN2 | AUSDNS | 17 | 7. |
| 1996 | McLaren | AUS5 | BRA4 | ARGKesk. | EUR8 | SMR8† | MON6† | ESP5 | CAN5 | FRA5 | GBR3 | GERKesk. | HUN4 | BEL3 | ITA3 | PORKesk. | JPN3 |  | 31 | 5. |
| 1997 | McLaren | AUS3 | BRA4 | ARG5 | SMR6 | MONKesk. | ESP7 | CANKesk. | FRAKesk. | GBRKesk. | GER3 | HUNKesk. | BELDSQ | *ITA*9 | AUTKesk. | **LUX**Kesk. | JPN4 | EUR1 | 27 | 6. |
| 1998 | McLaren | ***AUS***1 | ***BRA***1 | ARG2 | SMRKesk. | ***ESP***1 | ***MON***1 | CANKesk. | **FRA**3 | **GBR**2 | AUT1 | **GER**1 | **HUN**6 | **BEL**Kesk. | *ITA*4 | *LUX*1 | JPN1 |  | **100** | **1.** |
| 1999 | McLaren | **AUS**Kesk. | ***BRA***1 | **SMR**Kesk. | ***MON***3 | **ESP**1 | CAN1 | FRA2 | ***GBR***Kesk. | ***AUT***3 | **GER**Kesk. | **HUN**1 | ***BEL***2 | **ITA**Kesk. | *EUR*5 | MAL3 | JPN1 |  | **76** | **1.** |
| 2000 | McLaren | **AUS**Kesk. | **BRA**Kesk. | ***SMR***2 | *GBR*2 | *ESP*1 | EUR2 | *MON*6 | *CAN*4 | FRA2 | **AUT**1 | GER2 | *HUN*1 | **BEL**1 | *ITA*2 | USAKesk. | *JPN*2 | *MAL*4 | **89** | **2.** |
| 2001 | McLaren | AUSKesk. | *MAL*6 | BRAKesk. | SMR4 | ESP9† | AUTKesk. | MONKesk. | CAN3 | EUR6 | FRADNS | *GBR*1 | GERKesk. | *HUN*5 | BEL4 | ITAKesk. | USA1 | JPN4 | 37 | 5. |

### DTM-saavutukset

| Kausi | Talli | Sijoitus | Osakilpailut | Pisteet | Voitot | Palkintopallisijat | Paalupaikat | Nopeimmat kierrokset |
| --- | --- | --- | --- | --- | --- | --- | --- | --- |
| 2005 | HWA | 5. | 11 | 30 | 1 | 3 | 1 | 3 |
| 2006 | HWA | 6. | 10 | 25 | 0 | 3 | 0 | 1 |
| 2007 | HWA | 8. | 10 | 22 | 2 | 2 | 1 | 0 |
| Yhteensä (3 kautta) | 31 | 77 | 3 | 8 | 2 | 4 |

### DTM-tulokset kilpailuittain

| Kausi | Talli | 1 | 2 | 3 | 4 | 5 | 6 | 7 | 8 | 9 | 10 | 11 | Pisteet | Sijoitus |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| 2005 | Mercedes | HOC8 | *EUR*3 | ***SPA***1 | BRN13 | OSCKesk. | NORKesk. | NÜR4 | ZAN12 | EUR12 | *IST*2 | HOC15 | **30** | **5.** |
| 2006 | Mercedes | HOC4 | EUR3 | OSC9 | BRA11 | NOR3 | NÜR12 | *ZAN*11 | CAT11 | *BUG*2 | HOCKesk. |  | **25** | **6.** |
| 2007 | Mercedes | HOC10 | **OSC**17 | EUR1 | **BRA**4 | NOR9 | MUG1 | ZAN7 | NÜR10 | CATDSQ | HOC17 |  | **22** | **8.** |

Lähteet
-------

* Juha Kärkkäinen: *Formula 1 -tähdet: 1990-luvun kuljettajat*. Alfamer, 1997. ISBN 952-5089-18-5.

### Viitteet

1. 1 2  Mika Hakkinen Biography *hakkinen.com*. hakkinen.com. Viitattu 25.1.2010. (englanniksi)
2. ↑  Donaldson, Gerald: Mika Hakkinen *formula1.com*. Formula One Administration Ltd. Viitattu 25.1.2010. (englanniksi)
3. ↑  Eason, Kevin: The 50 greatest Formula One drivers: Nos 10–1 *timesonline.co.uk*.  27.3.2009. Times Newspapers Ltd.. Viitattu 25.1.2010. (englanniksi)
4. ↑  Eason, Kevin: The 50 greatest Formula One drivers: Nos 20–11 *timesonline.co.uk*.  27.3.2009. Times Newspapers Ltd.. Viitattu 25.1.2010. (englanniksi)
5. ↑  Eason, Kevin: The 50 greatest Formula One drivers: Nos 30–21 *timesonline.co.uk*.  27.3.2009. Times Newspapers Ltd.. Viitattu 25.1.2010. (englanniksi)
6. ↑  Salomaa, Tomi: Räikkönen, Häkkinen ja Rosberg saivat upean kunnianosoituksen - nimettiin moottoriurheilun kunniagalleriaan *Iltalehti*.  5.12.2017. Viitattu 5.12.2017.
7. 1 2 3 4 5 6  Kärkkäinen s. 69
8. 1 2 3 4 5   Lasse Erola: *Formula 1 tietosanakirja*. Ajatuskirjat, 2001. ISBN 951-566-082-3.
9. ↑  Kärkkäinen s. 70
10. ↑  1992 Driver Standings: Mika Hakkinen *Formula1.com*. Formula One World Championship Limited. Viitattu 17.3.2024. (englanniksi)
11. ↑  1992 Driver Standings *Formula1.com*. Formula One World Championship Limited. Viitattu 17.3.2024. (englanniksi)
12. ↑  Häkkisen ura MTV3.  Arkistoitu 30.9.2007. Viitattu 11.7.2007.
13. ↑  Kärkkäinen, Juha: "Suomalainen Formula 1 historia 1950–96", sivu 153. Alfamer, 1996
14. ↑  Kärkkäinen, Juha: "Suomalainen Formula 1 historia 1950–96", sivu 159. Alfamer, 1996
15. ↑  1993 Australian Grand Prix Results ESPN.  Arkistoitu 21.7.2015. Viitattu 17.3.2024. (englanniksi)
16. 1 2  1994 Driver Standings: Mika Hakkinen *Formula1.com*. Formula One World Championship Limited. Viitattu 17.3.2024. (englanniksi)
17. ↑  1994 Driver Standings *Formula1.com*. Formula One World Championship Limited. Viitattu 17.3.2024. (englanniksi)
18. ↑  1995 Driver Standings: Mika Hakkinen *Formula1.com*. Formula One World Championship Limited. Viitattu 17.3.2024. (englanniksi)
19. ↑  Kärkkäinen, Juha: "Suomalainen Formula 1 historia 1950–96", sivut 178–180. Alfamer, 1996
20. ↑  Crea Sport Production Oy: "Ruutulippu 1996", sivu 172, 1996
21. ↑  Crea Sport Production Oy: "Ruutulippu 1997", sivu 69, 1997
22. ↑  1998 RACE RESULTS *Formula1.com*. Formula One World Championship Limited. Viitattu 17.3.2024. (englanniksi)
23. ↑  Heinonen, Jussi: Ihmeellistä – Formulaväki yllättyi Vuoden urheilijan valinnasta *Urheilu*.  19.12.2007. Iltalehti. Viitattu 24.1.2010.
24. ↑  Crea Sport Production Oy: "Ruutulippu '99", sivu 70. 1999
25. ↑  Crea Sport Production Oy: "Ruutulippu '99", sivut 71–79. 1999
26. ↑  Crea Sport Production Oy: "Ruutulippu 2000", sivu 170. 2000
27. ↑  Dennis backs Coulthard *Grand Prix*.  14.1.2001. Viitattu 1.9.2017. (englanniksi)
28. ↑  2001 Driver Standings: Mika Hakkinen *Formula1.com*. Formula One World Championship Limited. Viitattu 17.3.2024. (englanniksi)
29. ↑  Häkkinen myöntää F1-neuvottelut *Urheilu - F1*.  6.8.2004. MTV3.  Arkistoitu 21.9.2016. Viitattu 24.1.2010.
30. ↑  Häkkinen otti Barcelonan F1-testin varovaisesti *Urheilu - F1*.  30.11.2006. MTV3.  Arkistoitu 21.9.2016. Viitattu 24.1.2010.
31. ↑  Mika Häkkinen ei sulje ovea F1-paluulta  19.9.2009. Iltasanomat.  Arkistoitu 24.9.2009. Viitattu 23.9.2009. (suomeksi)
32. ↑  Taipale, Juuso: Viaplayn nimekäs F1-tiimi julki – kovia lisäyksiä *iltalehti.fi*.  12.1.2022. Viitattu 12.1.2022.
33. ↑  Spice Girlsit villiintyivät Mika Häkkisestä, ajohaalarit haluttiin repiä irti: "Ehdottivat vähän kaikenlaista" *www.iltalehti.fi*. Viitattu 11.10.2022.
34. ↑  MTV3: Mika Häkkinen ensi kaudeksi DTM-sarjaan *MTV3.fi*.  6.11.2004. Viitattu 24.1.2010.
35. ↑  Vauhdin Maailma 6/2005, sivu 33
36. ↑  dtm.com (Arkistoitu – Internet Archive)
37. ↑  Vauhdin Maailma 6/2006, sivu 105
38. ↑  Hakkinen retires from racing  3.11.2007. Autosport. Viitattu 16.1.2008 Kieli = (englanniksi).
39. ↑  Mika Mika maa *City.fi*.  19.12.1997. Viitattu 4.6.2018.
40. 1 2  Mika ja Erja saivat toisensa *Aamulehti*.  14.6.1998.  Arkistoitu 16.6.2008. Viitattu 24.1.2010.
41. ↑  Mika Häkkinen menetti Harri-isänsä *Iltasanomat*.  15.5.2010.  Arkistoitu 16.5.2010. Viitattu 15.5.2010.
42. ↑
43. ↑  Lehti: Erja Häkkisen lapset kärsivät äidin kiireistä *Viihde - F1 Backstage*.  2008. MTV3.  Arkistoitu 25.9.2009. Viitattu 24.1.2010.
44. ↑  Häkkiset eroavat *Uutiset*.  6.2.2008. Iltalehti. Viitattu 7.2.2008.
45. ↑  Yllätyshäät! Mika Häkkinen ja Marketa salaa naimisiin – liitto siunataan Lapissa *Ilta-Sanomat*.  30.12.2016.  Arkistoitu 30.12.2016. Viitattu 30.12.2016.
46. ↑  Tainola, Rita: Nämä ovat Mika Häkkisen kaksosten nimet *iltasanomat.fi*.  6.2.2014. Sanoma Media Finland.  Arkistoitu 8.11.2014. Viitattu 8.10.2014.
47. ↑  F1 News: Hakkinen loses his house *News*.  18.5.2008. Grand Prix.com. Viitattu 25.1.2010. (englanniksi)
48. ↑  Mika Häkkinen – nuorekkaampi kuin koskaan! *Viihde*.  20.9.2008. Iltalehti. Viitattu 25.1.2010.
49. ↑  Täällä se nyt on – Mika Häkkisen merkkipaalu sai uuden kodin *Vantaansanomat.fi*.  31.10.2016. Viitattu 5.6.2018.
50. ↑  Mika Häkkinen ääninäyttelijäksi animaatiofilmiin *MTV Sport*.  12.5.2006. Viitattu 27.7.2017. [vanhentunut linkki]
51. ↑  Mika Häkkinen Elonetissä.
52. ↑  Neljä suomalaista F1-kuskia Arctic-ralliin  12.1.2009. MTV3.fi. Viitattu 25.1.2010.
53. ↑  F1-ruutu: Mika Häkkinen – kuljettajat F1-ruutu.  Arkistoitu 4.11.2014. Viitattu 16.1.2008.

Aiheesta muualla
----------------

Wikisitaateissa on kokoelma sitaatteja aiheesta ***Mika Häkkinen***. 

CommonsCommons
Wikimedia Commonsissa on kuvia tai muita tiedostoja aiheesta **Mika Häkkinen**.
* Ylen Elävä arkisto: Mika Häkkinen varoittaa vauhdista
* Juha Kärkkäinen: / Häkkinen, Mika (1968–) *Kansallisbiografia-verkkojulkaisu (maksullinen)*.  21.11.2008. Helsinki:  Suomalaisen Kirjallisuuden Seura.

Formula 1 -luokan kuljettajien maailmanmestarit

|  |  |  |  |  |
| --- | --- | --- | --- | --- |
| **1950-luku:**
*1950:* Italia G. Farina*1951:* Argentiina J. M. Fangio*1952:* Italia A. Ascari*1953:* Italia A. Ascari*1954:* Argentiina J. M. Fangio*1955:* Argentiina J. M. Fangio*1956:* Argentiina J. M. Fangio*1957:* Argentiina J. M. Fangio*1958:* Yhdistynyt kuningaskunta M. Hawthorn*1959:* Australia J. Brabham

**2000-luku:**
*2000:* Saksa M. Schumacher*2001:* Saksa M. Schumacher*2002:* Saksa M. Schumacher*2003:* Saksa M. Schumacher*2004:* Saksa M. Schumacher*2005:* Espanja F. Alonso*2006:* Espanja F. Alonso*2007:* Suomi K. Räikkönen*2008:* Yhdistynyt kuningaskunta L. Hamilton*2009:* Yhdistynyt kuningaskunta J. Button

 | **1960-luku:**
*1960:* Australia J. Brabham*1961:* Yhdysvallat P. Hill*1962:* Yhdistynyt kuningaskunta G. Hill*1963:* Yhdistynyt kuningaskunta J. Clark*1964:* Yhdistynyt kuningaskunta J. Surtees*1965:* Yhdistynyt kuningaskunta J. Clark*1966:* Australia J. Brabham*1967:* Uusi-Seelanti D. Hulme*1968:* Yhdistynyt kuningaskunta G. Hill*1969:* Yhdistynyt kuningaskunta J. Stewart

**2010-luku:**
*2010:* Saksa S. Vettel*2011:* Saksa S. Vettel*2012:* Saksa S. Vettel*2013:* Saksa S. Vettel*2014:* Yhdistynyt kuningaskunta L. Hamilton*2015:* Yhdistynyt kuningaskunta L. Hamilton*2016:* Saksa N. Rosberg*2017:* Yhdistynyt kuningaskunta L. Hamilton*2018:* Yhdistynyt kuningaskunta L. Hamilton*2019:* Yhdistynyt kuningaskunta L. Hamilton

 | **1970-luku:**
*1970:* Itävalta J. Rindt*1971:* Yhdistynyt kuningaskunta J. Stewart*1972:* Brasilia E. Fittipaldi*1973:* Yhdistynyt kuningaskunta J. Stewart*1974:* Brasilia E. Fittipaldi*1975:* Itävalta N. Lauda*1976:* Yhdistynyt kuningaskunta J. Hunt*1977:* Itävalta N. Lauda*1978:* Yhdysvallat M. Andretti*1979:* Etelä-Afrikka J. Scheckter

**2020-luku:**
*2020:* Yhdistynyt kuningaskunta L. Hamilton*2021:* Alankomaat M. Verstappen*2022:* Alankomaat M. Verstappen*2023:* Alankomaat M. Verstappen

 | **1980-luku:**
*1980:* Australia A. Jones*1981:* Brasilia N. Piquet*1982:* Suomi K. Rosberg*1983:* Brasilia N. Piquet*1984:* Itävalta N. Lauda*1985:* Ranska A. Prost*1986:* Ranska A. Prost*1987:* Brasilia N. Piquet*1988:* Brasilia A. Senna*1989:* Ranska A. Prost

 | **1990-luku:**
*1990:* Brasilia A. Senna*1991:* Brasilia A. Senna*1992:* Yhdistynyt kuningaskunta N. Mansell*1993:* Ranska A. Prost*1994:* Saksa M. Schumacher*1995:* Saksa M. Schumacher*1996:* Yhdistynyt kuningaskunta D. Hill*1997:* Kanada J. Villeneuve*1998:* Suomi M. Häkkinen*1999:* Suomi M. Häkkinen

 |

SuomiSuomalaiset Formula 1 -kuljettajat

* Leo Kinnunen
* Mikko Kozarowitzky
* Keke Rosberg
* Jyrki Järvilehto
* Mika Häkkinen
* Mika Salo
* Kimi Räikkönen
* Nico Rosberg
* Heikki Kovalainen
* Valtteri Bottas


|  |  |  |  |  |
| --- | --- | --- | --- | --- |
| 

| * n
* k
* m
Suomen vuoden urheilija |
| --- |
|  |
| Valitut | 
* 1947: Mikko Hietanen, Lassi Parkkinen
* 1948: Heikki Hasu
* 1949: Viljo Heino
* 1950: Heikki Hasu
* 1951: Veikko Karvonen
* 1952: Veikko Hakulinen
* 1953: Veikko Hakulinen
* 1954: Veikko Hakulinen
* 1955: Voitto Hellsten
* 1956: Antti Hyvärinen
* 1957: Olavi Vuorisalo
* 1958: Vilho Ylönen
* 1959: Juhani Järvinen
* 1960: Veikko Hakulinen
* 1961: Kalevi Huuskonen
* 1962: Pentti Nikula
* 1963: Pentti Eskola
* 1964: Eero Mäntyranta
* 1965: Jouko Launonen
* 1966: Eero Mäntyranta
* 1967: Eero Tapio
* 1968: Kaarlo Kangasniemi
* 1969: Kaarlo Kangasniemi
* 1970: Kalevi Oikarainen
* 1971: Juha Väätäinen
* 1972: Lasse Virén
* 1973: Mona-Lisa Pursiainen
* 1974: Riitta Salin
* 1975: Heikki Ikola
* 1976: Lasse Virén
* 1977: Pertti Ukkola
* 1978: Helena Takalo
* 1979: Pertti Karppinen
* 1980: Pertti Karppinen
* 1981: Heikki Ikola
* 1982: Keke Rosberg
* 1983: Tiina Lillak
* 1984: Marja-Liisa Kirvesniemi
* 1985: Matti Nykänen
* 1986: Marjo Matikainen
* 1987: Marjo Matikainen
* 1988: Matti Nykänen
* 1989: Marjo Matikainen
* 1990: Päivi Alafrantti
* 1991: Kimmo Kinnunen
* 1992: Toni Nieminen
* 1993: Juha Kankkunen
* 1994: Jani Sievinen
* 1995: Jari Litmanen
* 1996: Heli Rantanen
* 1997: Mika Myllylä
* 1998: Mika Häkkinen
* 1999: Mika Myllylä
* 2000: Arsi Harju
* 2001: Sami Hyypiä
* 2002: Samppa Lajunen
* 2003: Hanna-Maria Seppälä
* 2004: Marko Yli-Hannuksela
* 2005: Janne Ahonen
* 2006: Jukka Keskisalo
* 2007: Tero Pitkämäki
* 2008: Satu Mäkelä-Nummela
* 2009: Aino-Kaisa Saarinen
* 2010: Minna Kauppi
* 2011: Kaisa Mäkäräinen
* 2012: Tuuli Petäjä-Sirén
* 2013: Tero Pitkämäki
* 2014: Iivo Niskanen, Sami Jauhojärvi
* 2015: Tero Pitkämäki
* 2016: Leo-Pekka Tähti
* 2017: Iivo Niskanen
* 2018: Iivo Niskanen
* 2019: Teemu Pukki
* 2020: Lukas Hradecký
* 2021: Matti Mattsson
* 2022: Iivo Niskanen
* 2023: Lauri Markkanen

 |

 |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Saksa
* Suomi (KANTO)
* Yhdysvallat

 |
|  |
| Henkilöt | 
* Ritva
* Elonet
* Kansallisbiografia
* Yle
* Uppslagsverket Finland
* Biografiasampo

 |

 |